Wat jy van LGBTIQ-wees wil weet
In Skeef deel mediapersoonlikheid Renaldo Schwarp op sy kenmerkend spitvondige manier praktiese advies en verhale oor alle aspekte van gay-wees. Uitkom, boelies, liefdesverhoudings, skooldae, universiteitsjare, ouers, verteenwoordiging, seksualiteit, geloof - geen onderwerp is taboe nie. Schwarp fokus op die leefwêreld van LGBTIQ+-Suid-Afrikaners, plaas dit in internasionale en historiese kontekste en bied 'n woordeskat.
Schwarp vertel sy eie storie. Hy klop ook aan by bekendes soos Rian van Heerden, Marc Lottering, Charl-Johan Lingenfelder, Boer Damian en Joe Foster om 'n genuanseerde beeld van eietydse gay-wees te skets. In 'n onthutsend eerlike hoofstuk vertel sy ma, Verenia, van die uitdagings van gaykindgrootmaak. Die raakvatters agter die gewilde Mannetjiesvrou-podsending verwelkom jou ook in die voorkamer van die lesbiër.
Selfs al is dinge soms moeiliker vir LGBTIQ-mense, dra Skeef 'n boodskap van hoop oor vir gay mense, hul ouers en bondgenote. Selfaanvaarding, outentisiteit, gesonde verhoudings en geluk is gays beskore - hierdie boek vertel hoe.
KLIK OP DIE YOUTUBE SKAKEL HIERONDER OM TE KYK NA 'N ONDERHOUD MET DIE SKRYWER
Kintsugi is die Japanese kunstegniek om 'n gebroke keramiekvoorwerp met goud te herstel. Die tegniek maak 'n voorwerp mooier en meer kosbaar as wat dit in 'n ongebroke toestand was. Met die regte ingrype kan gebrokenheid waarde en skoonheid ontsluit. Hierdie idee is die draad wat deur dié boek loop. Dit is spesiaal om die pad van 'n psigiese versteuring met 'n geliefde te loop - 'n pad wat verby verrukking en verskrikking kronkel. Die mense na aan iemand met 'n psigiese siekte voel alleen en dikwels verlate. In hierdie boek maak tientalle mense van verskillende agtergronde hul harte oop ter bemoediging en om insigte te deel. Psigiaters en sielkundiges gee praktiese raad oor wat om te doen, veral as 'n situasie ondraaglik of gevaarlik raak. Selfdood het dikwels 'n lang aanloop en daar kan ingegryp word. In Suid-Afrika ly een uit ses mense aan depressie, angs en middelafhanklikheid en tot ses miljoen aan post-traumatiese stres. Agt duisend mense per jaar staan hul lewens aan selfdood af. Die Covid-epidemie dryf dit verder op die spits. Die feit dat net een in ses mense met 'n psigiese siekte behandeling kry, wys hoe belangrik ondersteuning deur geliefdes is. Lees hier vir advies. Daar is hoop. Die boek is uniek gefokus op ervarings van en hulp vir geliefdes. Voorste kenners bied praktiese raad oor hoe om saam met angs, verslawing, bipolêre gemoedsteuring, depressie, eetsteurnis, obsessief kompulsiewe versteuring, opgaarversteuring, posttraumatiese stresversteuring, histrioniese versteuring, grenslynpersoonlikheidsversteuring, skisofrenie, tourette-sindroom en delusionele versteuring te leef. Pieter van Zyl het 'n honneursgraad in sielkunde en 'n graad in joernalistiek van die Universiteit van Stellenbosch. Hy is 'n senior verslaggewer met 'n spesiale belangstelling in psigiese gesondheid by Huisgenoot. Hy was vroeër 'n genoot by die Rosalynn Carter Fellowship for Mental Health Reporting. Hierdie is sy tweede boek na Gert & Joey.
Maak jou lewe 'n plesier
Maak jou lewe 'n plesier is 'n praktiese gids wat lesers help om geluk in elke dag te vind.
Almal kan 'n gelukkige en gebalanseerde lewe ervaar. Hierdie boek is vol keuses wat jy moet maak om blymoedig en vreugdevol te lewe.
Kalmte in die malle gejaag
R 79Jy spaar R 211
Jy wil asem skep en die mooi dinge raaksien. Maar soms raak die lewe dol en jy erg gestres. Bewustelikheid (mindfulness) en meditasie kan mens help om met nuwe oë na die wêreld te kyk. Johannes de Villiers vertel die stories van gewone mense wat geleer het hoe om beter interpersoonlike verhoudings te hê, 'n positiewe bydrae tot die wêreld te maak, hul woede en stres beter te bestuur en die wonderskone in elke oomblik - ook die moeilikes - raak te sien. Dit kan ook jou storie wees.
Verhoudings onder druk
Verhoudings is lewensbelangrik, sê die sielkundige Ronel du Toit in haar boek Verhoudings onder druk - 13 beginsels wat maak dat verhoudings slaag of misluk.
Sodra jy kan insien dat jou lewensgeluk en menswees hoofsaaklik afhang van die verhoudings waarin jy is, is jy gereed om meer van jou verhoudings te wete te kom, skryf Ronel. Haar belangstelling in jongmense en hulle stryd om van verhoudings sin te maak, was die dryfveer vir die boek. Jy kan saam met Ronel soek na antwoorde op kwelvrae soos: Hoe kan ek my verhoudings beter verstaan? Waar staan ek in my verhoudings? Hoe kan ek my kollega, ouer, kind, huweliksmaat of vriend se optrede beter begryp? Wat kelder my verhoudings met mense van ander gelowe, rasse of kulture? Wat kan ek doen om gelukkiger en volhoubare verhoudings te hê? Die dertien kernbeginsels wat die skrywer in die boek bespreek, wys jou hoe om verskillende lewensverhoudings beter te verstaan en gesprekke daaroor makliker te maak. Ons besef nie altyd die volle impak van ons woorde en gedrag op ons verhoudingsmaats nie, of hoe emosies ons kan pootjie nie. Deur die praktiese scenario's kom die leser weldra agter hoe verhoudingsmaats se kommunikasiestyle op mekaar inwerk. Ronel se handige wenke help jou om jou verhoudings uit te pluis en jou aandeel in verhoudingskonflik raak te sien.
Alle mense, in alle lewenskontekste, kan die boek as 'n gids gebruik om bestaande verhoudings te verbeter, verhoudingsprobleme op te spoor en te hanteer, en voorkomend geesteswelstand te verseker.
Ronel du Toit is 'n sielkundige wat by die Universiteit van Pretoria se departement studente-ondersteuning werk. Sy doen individuele terapie, psigometriese toetsing en werkswinkels oor verskeie onderwerpe. Ronel het as plaaskind in die Oos-Vrystaat grootgeword en bedryf steeds 'n boerdery op die familieplaas. In haar vrye tyd hou sy daarvan om in die natuur te wees, tyd saam met haar gesin deur te bring en met haar honde te gaan stap. Ronel is getroud met 'n mediese spesialis. Die paartjie het drie volwasse seuns.